LV Eiropas Savienības Oficiālais Vēstnesis C 238/8

Pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

2009/C 238/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 9. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

“TRADITIONALLY FARMED GLOUCESTERSHIRE OLD SPOTS PORK”

EK Nr.: UK-TSG-007-0024-13.02.2004

1. Pieteikuma iesniedzējas grupas nosaukums un adrese:

Nosaukums: The Gloucestershire Old Spots Pig Breeders’ Club Adrese: Freepost (GL442) Cirencester Gloucestershire GL7 5BR UNITED KINGDOM Tālr. +44 1285860229 Fakss +44 1285860229 E-pasts: mail@oldspots.org.uk

2. Dalībvalsts vai trešā valsts:

Apvienotā Karaliste

3. Produkta specifikācija:

3.1. Reģistrējamais(-ie) nosaukums(-i) (Regulas (EK) Nr. 1216/2007 2. pants):

“Traditionally Farmed Gloucestershire Old Spots Pork”

3.2. Vai nosaukums:

 ir specifisks pats par sevi izsaka lauksaimniecības produkta vai pārtikas produkta specifiskās iezīmes

“Traditionally Farmed Gloucestershire Old Spots Pork” cūkgaļas specifisko īpašību pamatā ir tradicionāla neuzlabota šķirne un tradicionāla lauksaimniecības ražošanas metode, kas attiecīgi piešķir cūkgaļai tās raksturīgās fizikāli ķīmiskās un organoleptiskās īpašības.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam:

Reģistrācija ar nosaukuma rezervēšanu  Reģistrācija bez nosaukuma rezervēšanas

Kaut arī nosaukumā ir izmantots vārds “pork” (cūkgaļa), šī reģistrācija attiecas uz visiem no cūkas iegūtajiem produktiem, tostarp bekonu, desām, kūpinātiem šķiņķiem, šķiņķiem utt.

3.4. Produkta veids:

1.1. grupa. Svaiga gaļa

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam (Regulas (EK) Nr. 1216/2007 3. panta 1. punkts):

“Traditionally Farmed Gloucestershire Old Spots Pork” cūkgaļu raksturo šādas īpašības:

— lielāks speķa biezums,

— mazāki muskuļu izmēri,

— mazāk bāla (tumšāka) muskuļu krāsa,

— tā notur vairāk mitruma muskuļu struktūrā saldēšanas un gatavošanas laikā,

— tā ir maigāka un sulīgāka

— un tai ir atšķirīgs garšas profils

salīdzinājumā ar vispārpieņemtā veidā ražotu cūkgaļu.

To pamato ar pētījumu, kas veikts, lai salīdzinātu galvenās fizikālās, ķīmiskās, mikrobioloģiskās un organoleptiskās īpašības “Traditionally Farmed Gloucestershire Old Spots Pork” cūkgaļai un no “mūsdienu” cūku šķirnēm iegūtai cūkgaļai, kas pārstrādāta rūpnieciska mēroga kautuvēs. Tādējādi ļaujot objektīvi salīdzināt no tradicionālas “senlaicīgas” šķirnes tradicionāli ražotu cūkgaļu un vispārpieņemtā veidā ražotu “modernu” cūkgaļu, kas parasti pieejama patērētājiem.

GOS (Gloucestershire Old Spots) šķirnes un mūsdienu šķirņu liemeņu un gaļas kvalitātes aspekti tika izvērtēti, ņemot vērā muskuļu krāsu, pH, muskuļu platumu un biezumu, speķa biezumu, gatavošanas laiku, zaudējumus saldēšanas un gatavošanas laikā un organoleptisko (ēšanas) kvalitāti. Tika izvērtēta arī muskuļaudu uzturvērtība, ņemot vērā tajos esošo taukskābju sastāvu. GOS šķirnes gaļai bija mazāki garie muskuļi un lielāks speķa biezums nekā vispārpieņemtā veidā audzētām cūkām. Tām bija līdzīgs muskuļu pH, bet GOS šķirnei bija tumšāka muskuļu krāsa un mazāki zaudējumi saldēšanas un gatavošanas laikā. Salīdzinājumā ar “mūsdienu” cūkgaļu GOS šķirnei bija nepieciešams vairāk laika, lai cepot sasniegtu 72 °C iekšējo temperatūru. GOS šķirnes karbonādi konsistences (maiguma) un sulīguma ziņā degustatori vērtēja augstāk salīdzinājumā ar “mūsdienu” cūkgaļu, un tai bija arī izteiktāka cūkgaļas garša. Neparastā garša bija izteiktāka GOS cūkgaļā, tādējādi šie rezultāti norāda uz atšķirīgu “garšas buķeti”GOS cūkgaļā.

“Traditionally Farmed Gloucestershire Old Spots Pork” cūkgaļas attiecīgās īpašības ir šādas.

Fizikālās īpašības

Krāsa

Vidējās vērtības gaļai iepakojumā ir šādas:

krāsojuma spilgtums 53,9 sarkanās nokrāsas piesātinājums 7,33 dzeltenās nokrāsas piesātinājums 6,67 krāsojuma intensitāte 9,94 iekrāsojuma daudzums 42,31

Audu biezums

Vidējās vērtības ir šādas:

muskuļaudu platums 86,6 mm muskuļaudu biezums 46,3 mm speķa biezums (bez ādas) 11,5 mm

Ķīmiskās īpašības

Muskuļu cauraugušā speķa saturs un taukskābju sastāvs

Polinepiesātināto tauku attiecība pret piesātinātajiem taukiem (polinepiesātināto un piesātināto tauku attiecība) vidējā vērtība 0,60

Izcirtņi parasti ir muguras gabals un mazi izcirtņi, piem., karbonādes, kājas, pleci, ribas un krūtiņa, bet netiek izslēgtas vairākas vietējas variācijas, piemēram, “Bath Chaps” u. c. “Bath Chap” ir atkaulots, sālīts un vārīts cūkas vaigs. Citi no “Traditionally Farmed Gloucestershire Old Spots Pork” cūkgaļas iegūti produkti ir bekons, desas, kūpināts šķiņķis, šķiņķis utt.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam (Regulas (EK) Nr. 1216/2007 3. panta 2. punkts):

“Traditionally Farmed Gloucestershire Old Spots Pork” cūkgaļu ir jāiegūst no Gloucestershire Old Spots cūku šķirnes. Lielbritānijas Cūku audzētāju apvienībai (British Pig Association) vai jebkurai citai cūku audzētāju organizācijai, kas uztur Gloucestershire Old Spots ciltsgrāmatu, ir jāreģistrē šīs cūkas kā tīršķirnes cūkas, un valsts iestādei tās ir jālicenzē saskaņā ar attiecīgajiem tiesību aktiem.

Lai iegūtu specifikāciju “Traditionally Farmed” (tradicionāli audzēts), ražotājiem un pārstrādātājiem ir jāievēro turpmāk minētās prasības.

Barošana

Tradicionāla audzēšana ir cūku audzēšana no dzimšanas līdz kaušanai vidē, kas veicina to augšanu dabiskā ātrumā. Tādējādi dzīvsvara pieaugums diennaktī ir samazināts, un palielināts dienu skaits līdz kaušanai. Lai to sasniegtu, mazāk olbaltumvielu (15–18 % olbaltumvielu ar galvenajām taukskābēm, tostarp lizīnu) tiek iebarots kopā ar augļiem un dārzeņiem, cukurbiešu mīksto masu utt. no atšķiršanas brīža līdz nobarošanai tā, lai izvairītos no pārmērīga muguras speķa apjoma. Šādi audzētu GOS šķirnes cūku muguras speķa apjomam, ko mēra punktā P2, vajadzētu būt 12–16 mm. Komerciāli audzētas cūkas parasti baro ar maisījumu, kurā olbaltumvielu saturs ir no 18 līdz 22 %, un paredzēts, ka šo cūku muguras speķa biezums būs mazāks – no 5 līdz 8 mm.

Ievērojot šādu režīmu, cūkas vidējais kaušanas vecums (55–61 kg dzīvsvarā) ir 180 dienas (minimālais – 160) pretstatā 140–165 dienām komerciālai cūkgaļai. Ar pagarināto laika periodu līdz realizācijas svara sasniegšanai daļēji izskaidrojama cūkgaļas piesātinātā garša un sulīgums.

Vide

Arī vide, kurā cūkas tiek turētas, ietekmē gaļas garšas īpašības. Cūkas var audzēt ārpus telpām un telpās, ja tiek ievērotas turpmāk izklāstītās prasības.

Audzēšana ārpus telpām

Cūkas “Traditionally Farmed Gloucestershire Old Spots Pork” cūkgaļas iegūšanai audzē, ievērojot turēšanas blīvumu 15–20 sivēnmātes uz hektāru. Sivēnu metiens ar mātīti ir jātur nošķirti līdz brīdim, kad tos marķē identifikācijas nolūkā saskaņā ar Lielbritānijas Cūku audzētāju asociācijas noteikumiem vai to ekvivalentu. Saskaņā ar šiem noteikumiem abiem vecākiem ir jābūt reģistrētiem ar Gloucestershire Old Spots ciltsrakstiem un līdz astoņu nedēļu vecumam vai pirms cūkas tiek laistas kopā ar citām to “dzimšana ir jāreģistrē” (reģistrācijas procesa pirmais posms), un cūku ausīs ir paliekoši jāiezīmē to reģistrācijas numurs.

Gaļas cūkas laikā no atšķiršanas brīža līdz nobarošanai jātur ar maksimālo blīvumu 100 cūkas uz hektāru.

Visām cūkām, kas tiek turētas ārpus telpām, ir jābūt pieejamam atbilstošam patvērumam/ēnai, kā arī vārtīšanās vietām, peldvietām vai dušām. Ziemā cūkām to novietnē ir jābūt pieejamai sausai zemei.

Audzēšana telpās

Ēkām ir jābūt labi vēdinātām, un to sānu sienās var būt elementi, kas nodrošina, ka cūkas šajās ēkās ir pasargātas no nelabvēlīgiem laika apstākļiem. Ir jābūt pieejamai pietiekamai dienas gaismai, lai bez grūtībām varētu novērot visas cūkas. Dzīvnieku ērtības un labturības labad redeļu grīdas nav atļautas. Vienmēr pietiekamā daudzumā ir jābūt pieejamiem tīriem pakaišiem.

Minimālā platība uz vienu cūku ir šāda:

cūkai ar 20–30 kg dzīvsvaru – 0,35 m2

cūkai ar 30–50 kg dzīvsvaru – 0,50 m2

cūkai 50–85 kg ar dzīvsvaru – 0,65 m2

Vienmēr ir jābūt tīriem un sausiem pakaišiem un pieejamam tīram ūdenim.

Kopšana

Zāļu lietošanu vajadzētu samazināt līdz minimumam un no tās izvairīties, izņemot gadījumus, kad tas ir absolūti nepieciešams. Vienīgais izņēmuma gadījums ir zāļu lietošana parazītu apkarošanai.

Astes amputēšana un zobu izkniebšana, ko parasti veic, nav atļauta.

Parasti sivēnus atšķir no zīdītājmātes agrākais pēc 42 dienām, bet ir ieteicams to darīt pēc 56 dienām.

Pārvadāšana

“Traditionally Farmed Gloucestershire Old Spots Pork” cūkas jānogādā kautuvē tieši no saimniecības, nevis kopā ar cūkām no citām saimniecībām.

Nobarotās cūkas, kuras tiek transportētas uz kautuvi, ir jāpārvadā ar blīvumu 200 kg/m2.

No kaušanas līdz mazumtirdzniecībai

Kaušana notiek maza izmēra kautuvēs, lai mazinātu cūkām stresu.

“Traditionally Farmed Gloucestershire Old Spots” cūku liemeņi ir “jāpakar” ar kaulu uz trīs līdz četrām dienām no kaušanas brīža.

Sadalot liemeni pirms šā laika perioda, parasti tiek izkropļoti muskuļi. Tāds rezultāts var būt, ja liemeņa sadalīšana bijusi neprasmīga, un var arī rasties maldīgs iespaids, ka galaprodukts ir sīksts.

“Traditionally Farmed Gloucestershire Old Spots Pork” cūkgaļa ir iegūta no cūkām, kas audzētas iepriekš aprakstītajā veidā, un ir piemērota tradicionālajām apstrādes metodēm un kaušanai. Liemeņu atbilstības klases un speķa saturs var ievērojami atšķirties galvenokārt atkarībā no atsevišķajām vaislas līnijām un dažādu ražotāju izvēlētā lopu nobarošanas veida.

Šīs atšķirības nozīmē to, ka miesniekam ir jāpieņem lēmumi, nosakot griezuma līnijas, lai iegūtu vislabāko gaļas izskatu un vērtību. Piemēram, cūkgaļas krūtiņas izmērs var ievērojami atšķirties attiecībā pret gurnu, tāpat var atšķirties pleca gabala izmēri.

“Traditionally Farmed Gloucestershire Old Spots” cūku galīgie izcirtņi ir tādi paši kā komerciālo cūku izcirtņi (muguras gabali un mazie izcirtņi, piem., karbonādes, kājas, pleci, ribas un krūtiņa), bet miesnieka rīcība būtiski ietekmēs izcirtņu vizuālo kvalitāti. “Traditionally Farmed Gloucestershire Old Spots” cūkas nepārstrādā rūpnieciska tipa ražošanas līnijās.

Vislabāk cūkgaļu var pārdot četru līdz deviņu dienu laikā pēc kaušanas.

3.7. Lauksaimniecības produkta vai pārtikas produkta specifiskās iezīmes (Regulas (EK) Nr. 1216/2007 3. panta 3. punkts):

“Traditionally Farmed Gloucestershire Old Spots Pork” cūkgaļas specifiskās iezīmes veido:

— tradicionāla neuzlabota šķirne un tradicionāla lauksaimnieciskās ražošanas metode, kas attiecīgi piešķir cūkgaļai tai raksturīgās fizikāli ķīmiskās un organoleptiskās īpašības.

Tradicionāla ražošanas metode

Neizmantojot intensīvās audzēšanas paņēmienu, tiek samazināts cūku stresa līmenis. Barošanas režīms un audzēšanas vide ļauj dzīvniekiem augt lēnāk. Kaušana notiek maza izmēra lopkautuvēs, un liemeņi ar kaulu nogatavojas 3–4 dienas. Pēdējais posms, lai sagatavotu gaļu pārdošanai patērētājam, ir atkarīgs no miesnieka darba iemaņām un gaļas sadalītāja prasmes.

Fizikāli ķīmiskās un organoleptiskās īpašības

Gaļas izskats – tumšāka nekā vispārpieņemtā veidā ražotā cūkgaļa, ar mazāku muskuļu pH variāciju. Tas izskaidrojams ar to, ka pirms kaušanas cūkām nav bijis stresa.

Muskuļu un speķa slāņu mērījumi, gatavošanas laiks, zaudējumi saldēšanas un gatavošanas laikā – nesenā pētījuma rezultāti parādīja, ka “Traditionally Farmed Gloucestershire Old Spots Pork” cūkgaļai saskaņā ar mērījumiem muskuļaudu slānis nav tiks plats un biezs un ka tai ir lielāks muguras speķa biezums nekā vispārpieņemtā veidā ražotai cūkgaļai. Tas sakrīt ar iepriekšējiem pētījumiem, kuri liecina, ka šādas īpašības radušās, izmantojot neuzlabotu cūku šķirni, kas mazāk ir tādas selekcijas rezultāts, kura veikta liemeņa liesās gaļas satura dēļ, nekā mūsdienīgas šķirnes.

Organoleptiskā analīze – pētījums liecina, ka “Traditionally Farmed Gloucestershire Old Spots Pork” cūkgaļa ir augstāk novērtēta konsistences (maiguma) un sulīguma ziņā nekā vispārpieņemtā veidā ražotā cūkgaļa. Tas ir tādēļ, ka Gloucestershire Old Spots šķirnes cūku muskuļaudi spēj saturēt vairāk mitruma. Gaļas maigumu ietekmē arī nogatavināšanas/atvēsināšanas laiks. Degustatoru rezultāti, kas bija daļa no pētījuma, liecināja arī, ka “Traditionally Farmed Gloucestershire Old Spots Pork” cūkgaļai ir atšķirīga garšas buķete.

3.8. Lauksaimniecības produkta vai pārtikas produkta tradicionālais raksturs (Regulas (EK) Nr. 1216/2007 3. panta 4. punkts):

Šķirne tika izveidota Glosteršīrā (Gloucestershire), Berkelejas ielejā (Berkeley Vale). Šo šķirni atklāja Sevērnas (Severn) upes ielejā, kur to vairākus gadus tradicionāli audzēja kā mājas cūku.

Uzskata, ka šķirne ir cēlusies no neuzlabotās Berkshire šķirnes cūkas un sākotnējās Gloucester šķirnes cūkas. Viljams Maršals (William Marshall) 18. gadsimta 80. gados darbā “The Rural Economy of Gloucestershire” (“Glosteršīras lauku ekonomika”) runā par Glosteras ielejā (Vale of Gloucester) atrastajām cūkām kā par “liela auguma, garu, baltas krāsas šķirni, kas iepriekš, iespējams, bija dominējošā salas šķirne, kuru šeit joprojām uzskata par “īsto Glosteršīras šķirni”. Tās izaug ļoti lielas. Šobrīd Berkshire un šo divu šķirņu krustojumā iegūtā šķirne ir dominējošās.” Ir pierādījumi, ka tikusi veikta Old English Bacon Pig šķirnes (tagad British Saddleback šķirnes) papildu izkopšana. H. D. Ričardsons (H. D. Richardson) darbā “The Pig, Its Origins and Varieties” (“Cūka, tās izcelsme un šķirnes”) Glosteras cūku apraksta šādi: “Izturīga un ļoti produktīva, un no šīm cūkām ir izdevīgāk iegūt cūkgaļu nekā bekonu. No tām izaug labas gaļas cūkas, un uzskata, ka to cūkgaļai ir pirmšķirīga kvalitāte.”

Glosteršīra bija pazīstama ar siera gatavošanu un ābolu dārziem. Gloucestershire Old Spot šķirnes cūka auga, barojoties ar siera gatavošanas un ābolu dārzu blakusproduktiem, un pārvērta tos vērtīgās olbaltumvielās. Vietējā folklorā teikts, ka cūku melnie plankumi ir no krītošajiem āboliem iegūtie zilumi. Lai godinātu šīs šķirnes panākumus un tās pievilcīgās īpašības, tās vārdā ir nosaukti krogi, lauku viesnīcas un pat alus.

3.9. Prasību minimums un procedūras specifisko iezīmju pārbaudei (Regulas (EK) Nr. 1216/2007 4. pants):

“Traditionally Farmed Gloucestershire Old Spots Pork” cūkgaļas sertifikācija ietver turpmāk minēto.

— Kontroles, lai vāktu paraugus visā ražošanas ķēdē, sākot no audzētāju/nobarotāju saimniecībām – pārbaudes attiecībā uz miesnieka sniegto informāciju par liemeņa gaļu, kas saņemta no audzētājiem, lai apstiprinātu/pārbaudītu gaļas izcelsmes avotu un pārliecinātos, ka tiek ievērotas pareizas procedūras. Visu ar Gloucestershire Old Spots šķirnes ciltsrakstiem dzimušo cūku ausīm ir jābūt marķētām saskaņā ar Lielbritānijas Cūku audzētāju apvienības (British Pig Association – BPA) noteikumiem vai līdzvērtīgiem noteikumiem. Tādēļ vispirms ir jāpārbauda, vai no kautuves saņemtajam liemenim ir tāds pats numurs(-i) ausī kā ražotāja piegādātajai(-ām) cūkai(-ām) un vai tie sakrīt ar attiecīgo tiešsaistes dokumentāciju. Miesniekiem ir jātur šāda gaļa atsevišķi un tā jāidentificē uzglabāšanai paredzētajos dzesētājos un vitrīnās. Ja kāda iemesla dēļ kautuvē galva ir atdalīta, ir jābūt iespējai noskaidrot liemeņa audzētāju pēc tiešā marķējuma (slap mark), kas atrodas uz cūkas pleca.

— Attiecīgās audzētāju biedrības dokumentācijas kontrole.

— Pārbaudes saimniecībā, lai nodrošinātu, ka tiek ievērota noteiktā ražošanas metode: barošana, turēšanas blīvums, kopšana un pārvadāšana.

— Pārbaudes, lai apstiprinātu, ka tiek ievēroti noteiktie kvalitātes standarti attiecībā uz svaru, liemeni, īpašībām utt. Šīm pārbaudēm jāaptver gaļas galvenās fizikālās, ķīmiskās un mikrobioloģiskās īpašības, kas noteiktas produkta aprakstā.

— Pārbaudes, lai nodrošinātu izsekojamību no kautuves līdz mazumtirdzniecības vietām.

4. Iestādes vai institūcijas, kuras pārbauda atbilstību produkta specifikācijai:

4.1. Nosaukums un adrese:

Nosaukums: Product Authentication Inspectorate Limited Adrese: Rowland House 65 High Street Worthing W. Sussex BN11 1DN UNITED KINGDOM Tālr. +44 1903237799 Fakss +44 1903204445 E-pasta adrese: enquiries@thepaigroup.com

 Publiska Privāta

Privātā kontroles institūcija atbilst EN 45011 standarta principiem.

4.2. Iestādes vai institūcijas konkrētie uzdevumi:

Iepriekš minētā kontroles institūcija ir atbildīga par specifikācijas pārbaudi pilnībā.